safouaneb/arywiki huggingface dataset:
طيودور مومزن

كريستيان ماتياس طيودور مومزن (مزيود ف 30 نونبر 1817 ف ݣاردينݣ ف المانيا، مات ف 1 نونبر 1903 ف تشارلوتنبورݣ ف المانيا) هوّا حرايفي د لكلاسيكيات الماني، مؤريخ، حرايفي د لقانون، صحافي، سياسي ؤ اركيولوجي. مومزن كيتّعتابر اعضم حرايفي د لكلاسيكيات ف لقرن 19، ؤ لاعمال ديالو علا تّاريخ روماني باقين ماترين ف لابحات لعلمية ف هاد لمجال حتال دابا. خدا جايزة نوبل د لاداب ف 1902 علا لاعمال ديالو ف ضّومين ديال تّاريخ، سيرتو كتابو تّاريخ د روما. كان ايضا عضو ف لبرلمان ديال پروسيا ؤ موراها المانيا بعدما توحدات. لاعمال ديالو علا لقانون رّوماني كان عندها تاتير كبير علا صّياغة د لقانون لمدني لالماني.
عمر الراضي

عمر الراضي (تولد ف 18 يوليوز 1986 ف قنيطرة) هو صحافي و مناضل د حقوق لانسان مغريبي. الراضي متخصص ف الصحافة د التحقيق خاصة ف لمواضيع ديال حقوق لانسان و الرشوة و لحركات لاجتماعية. خدم ف بزاف د لمواقع لمعروفة بحال لكم. كوم، راديو اطلانتيك، ميديا 24، طيل كيل، لوديسك، و كان من الناشطين ديال مامفاكينش و لحركة د 20 فبراير. عمر الراضي كان هو لي جبد لقضية ديال خدام الدولة. نهار 26 دجنبر 2019، تقبط عمر الراضي ف الدار لبيضا وتحكم عليه ب 4 شهور د لحبس علاود تغريدة ف تويتر نتاقد فيها واحد لقاضي. ف 5 يوليوز 2020 تعتاقل عاوتاني. ف لول كانت لقضية لي تعتاقل عليها هي "سّكرة ؤ لعنف ف بلاصة عمومية"، موراها ولاّت هي "تّجسس ؤ بلي خدا فلوس من لخاريج"، و من بعد تزادت تهمة لغتيصابولاّت التهمة هي "لاغتصاب". من مورا عام د لمحاكمة، تحكم على عمر الراضي ب 6 سنين د لحبس، بجوج تهم هوما "التخابر و لاغتصاب". بزاف د الناس و لمناضلين شككو ف هاد التهم وتيقولو بلي عمر الراضي تحاكم على لاراء ديالو. ف مارس 2022، اكدات محكمة د ستيناف د دارلبيضا لقرار د لمحكامة لبتيدائية ؤ تحكم عليه ب ست سنين د لحبس ف جوج د لقضيات، ب تهمة لغتيصاب ؤ بلي "قاس سلامة داخيلية د دولة ؤ خدا تمويل من منضمات برانية". ف 29 يوليوز 2024، خرج من حبس تيفلت فين كان مشدود، بعدما جاه عفو ملكي.
لحسين السلاوي

لحسين بن بوشعيب (تولد و مات ف سلا، 4 ابريل 1921 - 16 ابريل 1951)، لمعروف بسميت لحسين السلاوي كان مغني و ملحن مغريبي، من لمغنيين اللوالا اللي تسجلو و اتروا ف لموسيقى الشعبية د لبلاد. السلاوي كان من بين لمغنيين اللوالا اللي دخّلو الات جديدة للموسيقى د لمغريب، بحال لعود و لكامانجا، اللي جابهم حيت كان مبلي بلاغاني لمصرية ديال محمد عبد الوهاب. السلاوي كان هو اول مغني مغريبي سجل مع ستوديو دولي، و اول واحد دخل لمونولوݣ و لموّال ف لغنا. مات لحسين السلاوي ف عام 1951، و كانت عندو يا الله 30 عام. السباب ديال لموت ديالو ما معروفش، كاين اللي تيقول باللي مات بلمرض ديال السل، و كاين اللي تيقول باللي مات بالسم. حياتو. تولد لحسين السلاوي ف 1921 ف سلا، و ماتليه بّاه ف 1923، ملّي كانت عندو غي عاماين. دوّز صغر صعيب و كانت عائلتو ما عندهاش. خوه لكبير عبد الله مات ملّي كانت عندو 14 لعام ملّي شارك ف مظاهرة د لوطنيين لمغاربة ف وقت لاستعمار لفرانساوي. بقا لحسين مع مّو (عيشة الرباطية) وخواتاتو التلاتة زهرة وفاطمة و امنية. كان لغنا عزيز على لحسين من صغرو، و جرا عليه لفقيه من لمسيد حيت كان تيغني لقران بلاصة ما يجودو. دخّلاتو مّو لعند معلّم ديال لخياطة، ولكن تا هو جرا عليه ملّي حصّلو تيسرق لبرشمان وتيدير بيه خيوطا للوتار اللي كان تيغنّي بيه. بدا لحسين السلاوي لغنا د الصح مع لحلايقية د سلا، و كان ديما تيتفرج ف لحلاقي د بوجمعة لفروج ف باب لخميس، و لحلاقي د مولاي بّيه ف الرباط. ملّي دار 17 لعام، دار لفرقة ديالو و بدا تا هو تيدير لحلاقي ديالو. ف اللول ما كانش هادشي عاجب مّو، اللي كانت باغياه يولّي فقي، ولكن ملّي صيفطليها لفلوس اللي ولاّ تيدخل رضات عليه وشجعاتو يكمّل ف لغنا. ملّي بدا تيتعرف، رحل لحسين للدار لبيضا و دار حلقة ف ساحة لبلدية. تمّا تلاقا مع مراتو، اللي كانت بنت واحد لحلايقية تاتݣلس حداه. من بعد الدرا لبيضا بدا تيمشي من مدينة لمدينة، منهم مراكش و مكناس و لعرايش، تا وصل لطنجة وتلاقا فيها حمد بودروة، لممتل د الشركة د "پاطي ماركوني"، اللي كاتسجل لاغاني و لڤيديوهات. بودروة عجبو لغنا د لحسين، ومشا عندو لسلا، فين سجّلو اول اغنية ديالو، اللي هي "ها هو تاني" ف 1941. مورا هاد التسجيل ولاّ لحسين السلاوي هو اول مغني مغريبي تيسجّل مع لاسطوانات د "پاطي" لعالمية. ف 1942 مشا لفرانسا، و تما بدا تيسجّل لاغاني ديالو وتعرف كتر. من 1948 ل 1951 تعرّف على مرا فرانساوية، و مادخلش ݣاع لبلادو باش يبقا معاها واخا كان مجوج. ملّي تزاد عليه لحال بزاف، رجع للمغريب و مات ف مدينتو. اخر اغنية غناها كانت هي "يا غريب ليك الله". تدفن ف لمقبرة د سيدي بلعباس ف سلا. لقبر ديالو ما معروفش. لحسين السلاوي خلاّ ولد واحد سميتو محمد السلاوي، مات ف 2013 ف باريز. لاغاني ديالو. لحسين السلاوي عندو 45 لاغنية اللي كلها معروفا بزاف عند لمغاربة، و بزاف د الناس حافضينهم. من هاد لاغاني كاين:
حمد بن خالد الناصري

حمد بن خالد الناصري، (تولد و مات ف سلا، 20 ابريل 1835 - 12 اكتوبر 1897) كان مؤرخ مغريبي، كيتعتابر اهم مؤرخ مغريبي ف لقرن 19، و لكتاب ديالو "لاستقصا" (اللي دوّز 20 عام باش يكتبو) جامع بزاف د لمراحل د التاريخ د لمغريب، و محسوب من لمراجع لمهمة اللي باقا كاتخدّم تال دابا. الناصري كانت عندو خدامي مهمة معا لمخزن. كان واحد لوقت هو لمدير د لاحباس، و كان لامين ديال بزاف ديال لمراسي د لمغريب. حياتو. لاصل ديالو من الزاوية الناصرية ف تامݣروت، اللي جات ف لمنطقة د درعة. كبر ف تقافة بلدية دينية، وحفض لقران كامل ف صغرو، ف لمسيد د محمد لعلو ف سلا.
لحوريات لغربيات

لحوريات لغربيات ؤلا لحوريات لهيسپيريديات (ب ليونانية '، هيسپيريديس) ؤلا لاطلانتيات (ب ليونانية '، اطلانتيديس) ف لاساطير ليونانية لقديمة هوما حوريات ديال لغروب د شّمش لي كانو كيعيشو ف جردة تسمات ب سميتهوم، ؤ تّسماو ب لاطلانتيات، حيت هوما بنات رّب ليوناني اطلس لي هاز لقبة د سّما. هاد رّب تقدر تكون لؤسطورة ديالو مبنية علا لماليك لامازيغي لؤسطوري اطلس لموري، ؤ بعض رّوايات كاتݣول بلي جّردة د لحوريات لغربيات كانت ف مدينت ليكسوس، حدا لعرايش. روايات خرة كاتݣول بلي كانت ف ايبيريا. ف لؤسطورة د هرقول، لمهمة لّخرة من بين 12 مهمة لي تسندو ليه، كانت باش يجيب تّفاحات دّهبيات من جّردة د لحوريات لغربيات.
سيد لمجهول

سيد لمجهول هو فيلم درامي مغريبي د علاء دين لجم خرج ف 2019. تختار لفيلم باش يمتل لمغريب ف دورة 93 د جايزة لؤسكار ل احسن فيلم براني، والاكين مادازش. لقصة. واحد شفار دفن فلوس لي سرق ف واحد لكدية ف صحرا، ؤ عاود رجع موراها ب سنين باش يقلب علا داكشي لي خبا والاكين لقا ديك لبلاصة ولات سيّد.
عمر بلافريج

عمر بلافريج، تولد نهار 26 اكتوبر 1973 ف الرباط، هو سياسي و مهندس مغريبي كان مع لفيدرالية د ليسر ديمقراطي. من 2016 ل 2021، كان عضو ف لبرلمان د لمغريب، من الدائرة د الرباط لمحيط. ف يونيو 2021، من مورا ما سالا اول تجربة ديالو ف لانتخابات، ما عاودش ترشح بلافريج، و قال باللي ايعتازل السياسة و غادي يخدم ف لقطاع لخاص. حياتو. تولد عمر بلافريج و كبر ف الرباط، اللي سكن فيها تا خدا لباك. من موراها مشا لفرانسا فين قرا لاقسام التحضيرية، و موراها دخل لمدراسة د لمهندسين (صونطرال ليون). من مورا ما تخرّج دخل للمغريب و خدم ف لونا. موراها ولاّ مدير تقني ف لجامعة د لاخوين، و ف 2008 ولاّ هو لمدير ديال طيكنوبارك. ف نفس لوقت، كان داخل ف السياسة. من 1997 ل 2010 كان مع الشبيبة د لاتحاد لاشتراكي، و من 2009 ل 2012 كان هو الرئيس ديال لمؤسسة د عبد الرحيم بوعبيد. ف 2009 بدا بلافريج مبادرة ديالو لي سماها كاك (وضوح، طموح و شجاعة)، اللي كانت ضد الطران د الطي جي ڤي ف لمغريب، و شجعات من بعد لحركة د 20 فبراير. ف 2015، دخلات لحركة د كاك مع لحيزب شتيراكي لموحد، و ترشح بلافريج للبرلمان فين ربح بلاصة ف 2016. ف 2021، من مورا ما تدابز مع نبيلة منيب، خرج بلافريح من لحزب لاشتراكي لموحد و ستاقل من السياسة. بلافريج نفا باللي ستاقل بسباب لمشاكل مع منيب، و قال باللي ستاقل حيت "مات لمشروع ديال لفيديرالية د ليسار".
الحسين الهواري

الحسين الهواري، توفا ف 22 دجنبر 2021 ف لمحمدية، كان شاف طباخ مغريبي معروف، مهتم ب تّاريخ ديال طّبخ لمغريبي. كان حصل علا عاداد د لجوايز د طّبخ ف موساباقات عالامية، ؤ كان عضو ف لاكاديمية لفرانساوية لوطنية د طّبخ. عندو مقالات ؤ ڤيديوات بزاف كيهضر فيهوم علا تّاريخ ديال اطباق ؤ ماكولات مغريبية بحال كسكسو، طّاجين، لخليع، املو، لحريرة ؤ غيرهوم. الحسين الهواري معروف ب لمواقف ديالو لي كيدافع فيها علا تامغرابيت ديال لاطباق لمغريبية، ضد دّيعاءَات لي كاتݣول بلي عندها ؤصول من بلدان خرين، ؤلا بلي كلها مشتاركة معا بلدان لمغريب لكبير.
حمد بن محرز

مولاي حمد (؟ - 1687)، ولا مولاي حمد بن مراد محرز، كان تاير ؤ امير من سلالة د لعلويين معروف بلي واجه ل تقريبان طلطاش لعام عمو سلطان سماعيل. تقتل ف لخر ف 1687، مور لحصار د تارودانت لي دارو عمو. كان ف واحد لوقيتة "امير د لبلاد د جنوب لاطلس"، مورا موفاوضات دارو معا مولاي سماعيل باش يحافضو علا سلام دايم. بن محرز كان داير تعدد لعيالات. ف 1670 تجوج من لاميرة لالة مريم سعدية ؤ موراها ف 1672 تجوج من بنت شيخ لݣلاوي، لي كان حاكم تيزي د لݣلاوة.
أزيريين

لازيبيدجانيين (ب لازيبيدجانية Azərbaycanlılar، اذربایجانلیلار) ؤلا لازيريين ؤلا لاتراك لازيريين هوما شعب ؤ مجموعة عرقية تركيكية لي دابا عايشين ف جمهورية ازيربيدجان ؤ ف شّمال د ايران، ؤ لي كيتشاركو ف بزاف د لعناصر تّقافية معا شّعوب لي حداهوم، بحال شّعوب د لقوقاز، تّواركا ؤ لايرانيين. هوما تاني اكبر شعب تركيكي بعد تّواركا ؤ لاغلبية ديالهوم شيعة. ؤ هوما اكبر مجموعة عيرقية ف ازيربيدجان ؤ تاني اكبر وحدة ف ايران ؤ جورجيا. ؤ كيهضرو ب لازيربيدجانية، لي هيّا لوغة تركيكية ف لفرع لؤرݣيزي.
لأزيربيدجانية

لازيرية ؤلا لازيربيدجانية هيّا لوغة تركيكية ف لفرع لؤرݣيزي. هاد لّوغة فيها جوج لهجات رائيسية: لّهجة لازيرية شّمالية لي مهضورة ف جمهورية ازيربيدجان ؤ لّهجة لازيرية لجانوبية لي مهضورة ف ايران. وخا هاد جّوج لهجات كيتفاهمو بيناتهوم تقريباً بلا ماشاكيل، كاينين بيناتهوم ختيلافات فونيتيكية ؤ موعجامية ؤ تركيبية. لازيرية تفرّعات علا خواتاتها ف لقرن خمسطاش ؤ كانت كاتّكتب ب لحروف د لعربية حتال 1939، فاش تبدّل لحرف ل لحروف سّيريكيلية. ف 1992 مور ماطاح ليتيحاد سّوڤياتي، ولات لازيرية كاتّكتب ب لحروف لّاتينية.
مارك زاكربيرݣ

مارك زاكربيرݣ (مزيود ف 14 ماي 1984) هوّا بيزنيسمان ؤ ملياردير ؤ موحسين ميريكاني عندو ؤصول يهودية. زاكربيرݣ هوّا لمؤسس ديال مؤسسة ميطا (لي كانت قبل كاتسمّا مؤسسة فيسبوك)، ؤ رائيس د لمجلس لاداري ؤ لمودير ديالها، ؤ متحكم ف اغلبية د لاكسيونات (لاسهم) ديالها. زاكربيرݣ ايضاً من بين لمؤسسين ديال "بريكثرو سطارشوت Breakthrough Starshot" لي هيّا مؤسسة لاربحية كاتهدف ل تصنيع ڤوالات شمسية لي غادي تكون مصدر د طّاقة ل مركابات فضائية صغيرة مسمّيها "سطارتشيپ Starchip" (بمعنى "شقفة ديال نّجوم") باش تقدر تمشي ل اقرب نجمة لينا الفا سينطوري ف ضرف 20 تال 30 عام. ف 2015، مارك زاكربيرݣ معا مراتو پريتشيلا تشان اسسو لموبادارة ديال تشان زاكربيرݣ لي كاتساهم ف لاعمال لخيرية. ف 2008، كان زاكربيرݣ ولّا اصغر ملايري ف لعالم على عمر د 23 عام، و من ديك الساع و هوّ كاتكلاصى معا اللولين ف التروة ديالهم على لمستوى لعالمي. ف نونبر 2021 كان سابع اكتر شخص مرفّح ف لعالام، ب تروة كاتوصل ل 124 مليار دولار. ف يناير 2025، راه مكلاصي الرابع ب تروة ديال 223 مليار دولار ميريكاني.
جبل إيغود

جبل ايغود ؤلا ادرار ن ايغود هوّا موقع اتاري جا ف لجماعة د ايغود، تقريبا علا بعد شي 50 كيلوميطر من مدينت اسفي ف لمغريب، كينتامي ل لفترة ديال لقبلتاريخ ؤ ب تّحديد لعصر لپاليوليتي. ف هاد لموضع تّلقات اقدم مستحاتة ف لعالم ديال رّاجل د ايغود لي عاش هادي علاين 300. 000 عام ؤ كينتامي ل لهوموساپيان. هاد لكتيشاف لي تدار ف 2017 كان عندو وقع كبير ف لمجال ديال لپاليونطولوجيا حيت كياكد بلي تّطور د بنادم ماطراش ف موضع واحد ف افريقيا، ؤ ب تّحديد ف شرق افريقيا كيما كانو لعولاما كيعتاقدو قبل، مي ف بزاف د لمناطق ؤلا ف افريقيا كلها.
نجاة ڤالو بلقاسم

نجاة ڤالو بلقاسم، تولدات ف 4 اكتوبر 1977 ف بني شيكر، هي سياسية فرانصاوية. عندها دوبل جنسية، مغريبية من لولادة ؤ فرانصاوية خداتها ف 1995، والاكين نشاط سياسي ديالها كامل ف فرانصا. حياتها. نجاة كبرات ف دوّار بني شيكر ف لفيرما د جدّها. ف 1982 لتاحقات ب بّاها لي كان خدّام بنّاي ف ابيڤيل ف فرانسا، ؤ شدّات لجنسية لفرانساوية على 18 عام. تخرّجات نجاة بلقاسم من جاميعة د صيونص پو ف 2002، ؤ تماك فين تلاقات معا راجلها بوريس ڤالو، لي تجوجات بيه ف 2005. كاريير سياسية. كانت ناطقة رسمية د سيݣولين روايال ف نتيخابات رياسية د 2007 ؤ ف نتيخابات تمهيدية د لحيزب شتيراكي د 2011، ؤ موراها د فرونسوا ؤلوند ف نتيخابات رياسية د 2012. بين 2004 ؤ 2008، كانت موستاشرة جيهاوية ف رون الپ، ف لول كا رايسة د لجنة تقافية ؤ موراها كا موستشارة مكلفة ب تقافة. ف مارس 2008، تنتاخبات موستاشرة عامة د لكانطون د مونشا ف دايرة تالتة د ليون. من 2008 ل 2013، كانت موستشارة جماعية ف ليون، نايبة علا لاحدات لكبار، شباب ؤ لحياة لجمعاوية. ولات وزيرة حقوق لعيالات ؤ ناطقة رسمية ف لحوكومات د جون مارك ارو، لي كانت فيهم اصغر وحدة من 2012 ل 2014. بقات ف لحوكومة د ڤالس لولة ف ابريل 2014 وزيرة د حقوق لعيالات، ؤ ؤ تزادت ليها لوزارة د لمدينة، شباب ؤ رياضة. ولات موراها اول مرا كاتشد لپوصط د وزيرة د تربية لوطنية، تعليم لعالي ؤ لبحت، من غشت 2014 ل ماي 2017 ف حوكومة ڤالس تانية ؤ ف حوكومة كازنوڤ. مورما حبسات سّياسة لوقيتة قصيرة، ؤ خدمات فيها كا موديرة شؤون لعامة ف اپصوص ؤ من بعد موديرة د مونضمة وان ف فرانصا، ترشحات ف 2021 ف نتيخابات لجيهاوية ف ؤڤيرن رون الپ. كاريير اكاديمية. ف 2020، تعيّنات نجاة بلقاسم ؤستادة ف جامعة محمد سادس لپوليتقنية ف بنݣرير.
كوزينة مغريبية

لكوزينة لمغريبية هيّا لمجموع ديال لاكلات، لمشروبات ؤ لعادات ؤ طّرقان د طّياب لي كاينين دابا ف لمغريب، ؤلا ف لمناطق لي تاريخيا كانت تابعة ل لمغريب ف لقرون لي دازو، ؤ باقي تّاتير ديالها باين تال ليوم. لكوزينة لمغريبية عندها تاريخ طويل، نقدرو نݣولو بلي جاي من لعصور ديال لقبلتاريخ ؤ لبدايات ديال تّقافة لامازيغية، ولاكين اقدم طّراسات ديالو لي موتّقة كيرجعو ل لقرن سّابع ق. م علا اقصى تقدير، ف لكتابات ديال لمؤرخين ليونانيين، ؤ ماكاتبدا تّشكّل بشكل لي واضح كيما كانعرفوها دابا، حتال ل لقرون لوسطانية. من بين اهم لمؤترات لي كوّنات لعناصر ديال لكوزينة لمغريبية، كاينين مؤترات محلية امازيغية، مشرقية، اندلوسية، ؤ ميديطيرانية. ؤكان عندها تاتير علا كوزينات خرين، سيرتو ف ؤروپا، بحال لكوزينة سّپنيولية، لفرانساوية ؤ طّاليانية، بحال طّاريقة ديال لمصاوبة د لورقة ف بسطيلة، لي ساهمات ف تطور لحلوى د ميلفاي.
نضاضر

0 444286 2025-08-31T10:53:46Z Ideophagous 444287 wikitext text/x-wiki النضاضر ولا لمضاضر ولا النواضر هما واحد اداة تاتعاون باش تعوّض لعيوب د الشوف ولا تاتحمي لعينين. النضاضر فيهم واحد الاطار تاتلصّق فيه عدسات تصحيحية ولا واقية و تيلصق على النيف و الودنين بجوج (80٪ من التقل ديال النظاظر محطوط على النيف). التخدام. العدسات التصحيحية تيتحطّو على كادر تيكون فوق النيف. الكادر فيه جوج وجوه و جوج يدين. لوجه فيه جوج دوارات و قنطرة فيها لوحات تنسميوها حتى هيا النيف ديال النضاضر. ليدين، اللي كيتحطّو على لودنين، تيخليو النضاضر زاڭيين ف بلاصتهم. ليدين فيهم تا بزاكرات باش يقدرو يتطواو. من اللور فيهم واحد الجزء مطوي باش يحمي الجلدة ديال لودنين. لكادر. لكادر د النضاضر يقدر يكون مصنوع من بزاف د لمواد بحال لحديد، لفضة، النيكل، النحاس، لپلاستيك اولا مواد طبيعية بحال لكرون اولا الصدفة. كاينين بزاف د لانواع د لكادرات، و جوج انواع ديال تركيب العدسة: لانواع د النضاضر. النضاضر هما احسن وسيلة باش تيتحماو لعينين. لاخصائيين ديالهم هوما اللي يقدرو يعرف شمن نوع ديال النضاضر تيصلاحو لكل واحد. من لانواع د النضاضر اللي كاينة كانلقاو:
ؤپتيسيان

لؤپتيسيان ولا ختصاصي د نضاضر هو لي تيصاوب الجاج ديال النضاضر و تيقاد ليها لعبار على حساب شحال تيشوف لمريض، عادةً بعدما كيكون لمريض دوّز و خدا ورقة من عند طبيب لعيون (ؤفطالمولوݣ). كاينين ختصاصيين لي تتكون عندهم رخصة باش يصححو لعيوب تجميلية و يصاوبو لونتيات (#تحويل ) تيتركبو بلا نضاضر تنسميوهم عينين صطناعيين. لختصاصيين ف نضاضر تيقدرو يخدمو ف بلايص مختالفة فحال الصبيطارات، المختبرات، و مراكز العيون ولا حوانت مخصصة ل بيع د النضاضر. ضروري باش المختصين ديما يديرو دورات تدريبية، و يكون عندهم تامين على المسؤولية المهنية، و يكونو تيحتارمو القوانين. المعايير لي تتحطها ليهم الجهات المسؤولة و الهيئات لي تتنظم الخدمة ف لمجال ديال النضاضر طبية. لختيصاصي ف مجال النضاضر هو لي يقدر يحدد شنو النوع ديال الجاج ولا لكادر لي كايجي معا لواحد، بحكم لقراية و لختيصاص ديالو. تتكون عندو خبرة و تجربة تتسمح ليه باش يصاوب نضاضر لي غادي يكون لواحد مرتاح فيهم و يولي الشوفان عندو واضح كتر. لوپتيسيان تيقدر يصاوب نضاضر طبية، و حتا نضاضر ديال الشمش و حتا لعدسات اللاصقة، و عندو حتا لامكانية باش ياخد لعبار ديال لمستوى ديال الشوف. تاريخ. تعرف مجال النضاضر لمرة اللولة سنة 1352، مني رسم طوماس دا مودينا اول طابلو فيه واحد الخوت تيقراو شي مخطوطات، واحد فيهم كان هاز جاجة مكبرة و لاخر معلقها ف نيفو. مني دار طوماس هاد البلان جميع الرساما لخرين ولاو تيديرو نظاظر على النيوف ديال الناس لي تيرسمو حيت كانو النظاظر ف ذاك الوقت تيعبرو على الحكمة و المعرفة. و من بعد ف لقرن خمسطاش غادي يبانو نضاضر قاع لكاس (#تحويل ) لي غادي يكون تيديرهم لبابا ليو لعاشر مني تيمشي يصيد و غادي يݣول ليهم بلي ولا تيشوف حسن من صحابو لي معاه.
دانييل دينيت

دانييل كليمينت دينيت (مزيود ف 28 مارس 1942، توفى ف 19 ابريل 2024) فيلسوف ؤ كاتب ؤ عالم د لادراك ميريكاني، لي لابحات ديالو مركّزة علا لفلسفة د لعقل، لفلسفة د صيونص، ؤ لفلسفة ديال لبيولوجيا. من 2017 كان مودير موساعيد ديال مركز دّيراسات ديال لادراك ف جاميعة تافتس، ؤ هوّا عضو ف لمجلس تّحريري ديال جورنال روذرفورد لاكاديمي. لاعمال ديالو. دانييل دينيت عندو بزاف د لابحات لمنشورة ؤ لكتوبا. بلا مانهضرو علا لعاشارات د لموحاضرات ؤ لمداكرات لفيكرية لي ساهم فيهوم.
لفن التشكيلي ف لمغريب

لفن التشكيلي ف لمغريب هيّا لمجموع ديال لاعمال لفنية لي داروها زّوّاقا (لفنانين تّشكيليين) لمغاربا، ؤلا لاجانب لي عاشو ف لمغريب ؤ تاترو ب تّقافة ديالتو. بدات تازواقت ف لمغريب ف لوقت ديال لستيعمار لفرانساوي ل لمغريب، ب موبادرات فردية ديال فنانين، بحال محمد بن علي رباطي لي كان من اول لمغاربا لي مارسو هاد لفن علا طّاريقة لؤروپية. هادشي كيخلق صعوبة ف تحديد لوقت ؤ ضّروف فاش بدات تازواقت لمغريبية، حيت ماكانتش ف اطار مؤسساتي ؤلا ب توتيق تاريخي.
جامع سنة (دارلبيضا)

جامع سنة هو جامع كاين ف مدينة دارلبيضا بناه لموهنديس لفرانصاوي جون فرونسوا زيڤاكو ف 1966 ولا اميل دوهون ف 1968 ب ستيل حداتي، ؤ فيه حتا شي شكالات د لهنداسة لقاصحة بحال تخدام د لبيطون لخام. جا جامع ف تقاطع بين شاريع 2 مارس ؤ شاريع موديبو كيطا. هاد جامع مانسپيري من لكنيسة د لقديس فرانسيس اسيزي د پاپولها ف لبريزيل لي بناها لموهنديس لبرازيلي ؤسكار نييميير ف 1943. ف نونبر 2021، خرجو تقارير بلي لجماعة د دارلبيضا بدات كاتهدم طرف من جامع بلاما تعلن علاش. ردات عليها موراها ويزارة لاوقاف ؤ شؤون لاسلامية بلي غير كيصلحو سقف ديال لقاعة د صلا ديال لعيالات.
محمد يالوح

محمد يالوح (مزيود ف 12 يناير 2005 ف تطوان) هوّا مخترع مغريبي معروف ب لاعمال ديالو ف دّكاء لصطيناعي، تّعلام لماكيني ؤ لانجينيوري. كان ربح لموسابقة لعالامية ديال لابداع ف كانادا ف 2020. لموطور سداسي لاشواط لي ختارعو تّعتابر احسن ختيراع من نّاحية ديال دّيزٖاين ؤ تّقديم ديال لكونصيپط. ربح القاب ؤ جوايز خرين ف موسابقات ؤ معارض ديال لابداع ف لعالام كامل، بحال لموسابقة لعالامية ديال لابداع ف طايوان. ف 2020، محمد يالوح دخل ل لّيستة ديال لمخترعين ف لفيديرالية لعالامية ديال لجمعيات د لمخترعين. محمد يالوح تزاد ف تطوان ف لمغريب، ؤ ساكن دابا ف ابوظبي ف لامارات. كيقرا ف لمدارسة د لمجتمع لميريكاني د ابوظبي.
تعلام ماكيني

تّعلام لماكيني (ب نّݣليزية machine learning ب ختيصار ML) هوّا مجال ديال لانفورماتيك كيهتم ب دّراسة ؤ تّطوير ديال الݣوريتمات لي كيقدرو يطورو راسهوم ب شكل ؤطوماتيكي ب ستيعمال دّاطا، ؤ كاتّعتابر طرف من لمجال ديال دّكاء صّطيناعي. لالݣوريتمات ديال تّعلام لماكيني كيبنيو موضيل علا سّاس ديال عينات ديال دّاطا، لي كاتسمى داطا ديال تّدريب، باش تدير توقعات ؤلا قرارات بلا ماتكون مپروݣرامية عليها. تّعلام لماكيني عندو بزاف د تّطبيقات فمجالات بحال طّب، لفيلتراج ديال لايميلات، قشعان لهضرة، ؤ شّوفان لكومپيوتري، لي ماشي ساهل ؤلا مستحيل باش يتقادّو الݣوريتمات معتادين يحققو لعطاشات ديالهوم.
إلياس أخوماش

الياس اخوماش، تولد ف 16 ابريل 2004 ف اݣوالادا، هو كوايري مغريبي صبليوني كيلعب معا لفرقة د ڤيلاريال. حياتو. تولد اخوماش ف اݣوالادا ف صبانيا من واليدين مغاربة، ؤ كبر ف مدينة الس هوسطالطس دي پيرولا. لكاريير معا لفراقي. دار الياس لبدية ديالو معا لفرقة تانية د لبارسا ف 25 نونبر 2020. ف 20 نونبر 2021، تختار باش يلعب اساسي معا لفرقة لولة د اف سي برصلونة ف اول تشكيلة د لمودريب جديد تشاڤي، ف لماطش د ديربي ضد اسپانيول. لكاريير معا لمونتخاب. كيلعب اخوماش معا لمونتخابات د صبانيا د شّباب. ؤ فايت لعب حتا معا لمونتخاب د لمغريب د قل من 15 لعام ؤ ربح معاه ب بطولة شمال افريقيا د قل من 15 لعام ف 2018.
لانديكاتور د مايرز-بريݣس ديال لأنماط

لانديكاتور د مايرز بريݣس ديال لانماط ف لمجال ديال تّيپولوجيا د شخصية هوّا تيست علا شكل مجموعة د لاسئلة، كيهدف ل تحديد لختيارات سّيكولوجية ديال نّاس لي كاتبين كيفاش كيشوفو لعالم ؤ كيفاش كياخدو قرارات. تّيست كيحاول يحدد 4 ديال نّواع د لانماط: نّطيوائية ؤلا نّبيساط، لحسّان ؤلا لحدس، تّفكير ؤلا لاحساس، لحوكم ؤلا لادراك. كلا واحد من هاد لعناصر كيتّرمز ليه ب حرف، شي لي كيعطينا شخصية مرموز ليها ب 4 د لحروف. هاد تّيست كيعطي 16 شخصية مختالفة هوما: كاينين بزاف د نّتيقادات من طاراف عولاما د لپسيكولوجيا، لي كيعتابرو هاد تّيست ماشي دقيق ؤ ماشي عيلمي، حيت ماعندوش قدرة د تّنبؤ، ؤ ماكيوصفش اصلاً شخصيات لي كيدّاعي بلي كيوصفها، ؤ حتا نّتايج ديالو يقدرو يتبدلو عند نفس شّخص علا حساب فوقاش دارو. ؤ فوق من هادشي زݣل واحد لاصپي موهيم ديال شّخصية لي هوّا نّرڤوزية (ب نّݣليزية Neuroticism). كاين تيست اخور كيشبه ل تّيست ديال مايرز بريݣس لي كيتّعتابر عيلمي كتر، هوّا تّيست ديال لمزايا لخمسة لكبار د شّخصية (ب نّݣليزية Big Five personality traits).
عزيز رݣراݣي

عزيز رݣراݣي هوّا كاتب روائي ؤ مسراحي مغريبي، كيكتب سيرتو ب دّاريجة. لكتابات ديالو كيطرحو مجموعة د لمواضيع لجتيماعية من بينها لعلاقات لانسانية، لهيجرة، ؤ لخيانة زّوجية. رّواية ديالو "مولات نّوبة"، لي كيطراو لاحدات ديالها ف فرانسا ف سّبعينات، تلعبات كا مسرحية ف مسرح محمد لخامس.
حسكة

لحسكة هيّا دوزان مصاوب من لخشب ؤلا لمعدن كيتخدّم باش يهز شّمع، كاتكون فيها عادتن راس وحدة ب خوية فين كاتحط شمعة. هاد دّوزان كان منتاشر سيرتو ف لقديم قبل مايدخل تّريسينتي ل دّيور، دابا عندو سيرتو ستيعمالات حتيفالية ؤلا كا ديكور. لحسكات لي كاتكون ل اغراض حتيفالية كايكونو عادتن مزوّقين ؤ لمصاوبة ديالتهوم متقونة.
ؤبصيرڤاطوار د ؤكايمدن

لوبصيرڤاطوار د ؤكايمدن هوّا ؤبصيرڤاطوار (مرصد فلكي) كاين ف جماعة ؤكايمدن، ف جبال لاطلس، علا بعد ديال 40 كيلوميطر من مراكش. هاد لمرصد هوّا فين كيتدار سّكانير د سّما لمغريب-ؤكايمدن لي متبّع لاجسام صّغيرة ديال لمجموعة شّمسية. لمرصد تّبنا ف 1988. ف لوبصيرڤاطوار د ؤكايمدن كاين طّيليسكوپ طراپيست-شمال، لي معا تّويّم ديالو طراپيست-جانوب (لي كاين ف لؤبصيرڤاطوار د لاسيلا ف شيلي) كيشكّلو سّيستيم طيليسكوپي متحكم فيه من لييج ف بلجيكا، ؤ ب تّحديد ف لمركز د لفضاء لي تابع ل جاميعة لييج. طراپيست شمال كاين علا رتيفاع 2750 ميترو فوق من لمستوى د لبحر.
أحمد الطيب لعلج

احمد الطيب لعلج (مزيود ف 9 شتنبر 1928 ف فاس، مات ف 1 دجنبر 2012 ف رّباط) هوّا ممتل ؤ زجال ؤ كاتب مسراحي مغريبي، كيتعتابر من لاعمدة ديال لمسرح لمغريبي، ؤ ديال تّقافة لمغريبية لحاديتة بشكل عام. كومپوزا كتر من 40 مسراحية، ؤ طرجم كتر من 30، من بينها اعمال ديال شيكسپير، موليير ؤ بيرطولت بريشت، ل دّاريجة لمغريبية. حياتو. الطيب لعلج كان خدم ف نّجارة ف صغرو، ؤ تعلم يقرا ؤ يكتب ف دار لقران، ف عمر معطّل. ف 1960، شارك لعلج ف تدريب ف لمسرح د لمدينة د پاري. ف وقت قصير تّشهر ب لاعمال ديالو ف لاغاني ؤ شّيعر ؤ دّراما، لي خدا عليها بزاف د لجوايز. من بينهوم ف 1973 جايزة د لاداب لمغريبي، ؤ ف 1975 وسام سّتيحقاق لفيكري سّوري. ف 1986 نضمّ ل تّيحاد كتّاب لمغريب. كان الطيب لعلج خدم موضّاف ويزاري، ؤ شاف ديال دّيپارطومو د لفنون شّعبية ف مسرح محمد لخامس ف رّباط. موليير المغرب. احمد الطيب لعلج، او كما كيبغي البعض يسمّيوه "موليير المغرب"، كان ظاهرة حقيقية فالمسرح المغربي، حيث اجتمع فيه الشاعر، الكاتب، الزجّال، والممثل ففرد واحد. كان فنان عصامي، ما دخلش التعليم الرسمي، ولكن تعلم الادب والفن من خلال التجربة والزمن. رحل وخلف عديد الاعمال المسرحية والتراثية اللي عايشها الاجداد وتبعها الاحفاد. ومن اشهر عباراتو: "خليها بعزها". وحتى عبد الحق الزروالي قال عليه: "يعرف كيف يرقى بالدارجة المغربية، لدرجة ان كل جملة يقولها كتكون حكمة فحد ذاتها". مسيرة عصامية. تعلم الطيب لعلج حرفة النجارة عند واحد المعلم، ومن بعد ولى هو حتى هو معلم فالنجارة، وكان عمره ما كيتجاوز 18 عام. لكنه تعلم القراءة والكتابة فسن اكبر، وكان مولع بالحكي وبحفظ المرويات الشفوية. ما تتلمذش عند اي مسرحي، ولكن شد من الحلقة ومرويات الجدة. تربى بين فاس ومراكش وقال عليهم: "انا مفتون بزوج مدون الناس ساكناً، وانا مسكون". خدم الطيب العلج ممثلاً وموظفاً فـ وزارة الانباء، وولى حتى هو رئيس مصلحة الفنون الشعبية بمسرح محمد الخامس بالرباط. فـ 1960 شارك فـ تدريب بمسرح الامم بباريس. انضم لاتحاد كتاب المغرب سنة 1986، وربح سنة 1973 جائزة المغرب فالاداب، وتوصل حتى بـ وسام الاستحقاق الفكري السوري سنة 1975. الاعمال الفنية ديال لعلج. الاقتباس والتاليف. احمد الطيب العلج كان كيقوم بالاقتباس والتاليف، وترجم بزاف ديال الاعمال والنصوص المسرحية. من ابرز اعماله: ومن مؤلفاته بالدارجة المغربية:. زيد على هاد الشي، احمد العلج اثرى البرامج الاذاعية بالعديد من التمثيليات والمسلسلات اللي كانت كتلقى اقبال كبير من مستمعي الاذاعة، وحتى ستوديو 5 فـ الاذاعة الوطنية تم اطلاق اسمه عليه تكريماً له. رصيد اغانيه اكثر من مئة اغنية. الراحل احمد الطيب العلج ساهم بزاف فـ اخراج الاغنية المغربية من ضيق المكان الى رحابة العالمية. كتب خالدات رائعة مازالت محفورة فـ الذاكرة المغربية، وكلماتها كتشد القلب بصدق وعمق، وبالاصالة المغربية الخالصة. من بين اشهر الاغاني ديالو: وهاد الاغاني كلها جزء من ازيد من مئة اغنية اللي دخلت لقلوب محبيه بلا استئذان، وزيد عليهم اغانيه المسرحية الرائعة اللي زادت ثراءً للارث الفني المغربي. وفاة الزجّال الكبير احمد الطيب العلج. انتقل الى رحمة الله احمد الطيب العلج، الفنان والزجّال الكبير، مساء السبت بالرباط عن عمر ناهز 84 عام. ووفق عائلة الفقيد، جثمانه غادي تم دفنه يوم الاحد فـ مسقط راسه بمدينة فاس.
خالد الضاوي

خالد الضاوي (مزيود ف 1973 ف فاس) هوّا زجال ؤ كاتب مسراحي مغريبي. رئيس "جمعية الالهام للثقافة و الفنون" ف قنيطرة، و عضو تّيحاد لمغريبي ل زّاجال. كان شارك ف بزاف د لمهراجانات و لمنتديات و لامسيات ديال زّاجال د لمغريب. عندو مجموعة د دّواوين زّجلية بحال "زيف الضحكة" ؤ "واحد من الخيالة". خالد الضاوي مجوج ؤ عندو 4 د لولاد.
ؤبصيرڤاطوار د رباط

لوبصيرڤاطوار د رباط هوّا ؤبصيرڤاطوار (مرصد فلكي) كاين ف رباط، تحل ف 5 مارس 1999 علا علو واصل ل 400 ميترو حدا سد سيدي محمد بن عبدالله. هاد لمرصد كيصلاح باش يعلم دراري ؤ شباب صيونص ؤ تكنولوجيات لي مرتابطة ب لفضاء. ف لوبصيرڤاطوار د رباط كاين طّيليسكوپ د نيوتن فيه مراية ب قطر 510 ميليمتر كانت وهباتو سفارة د فرانصا ف لمغريب. هاد طيليسكوپ خسر ف 2001، ؤصلحاتو لجمعية ݣروڤ ؤف هوپ لي كيراسها كمال لودغيري ف 2009.
محمد فاضيلي

محمد فاضيلي شاعر مغريبي كيكتب شّيعر ب لعربية ؤ دّاريجة. عندو عاداد د لاعمال لمنشورة، منها ديوان شيعري ب عنوان "يا شاعرا".